Tinkamų IT sprendimų kūrimas ir įgyvendinimas

Vertinimo rezultatai ateityje padės priimti sprendimus, ar Kodeksas ir jo įgyvendinimo bei deleguotieji aktai turėtų būti persvarstyti. Atliekant vertinimą visų pirma bus atsižvelgiama į tai, ar Sąjungos muitinės kodeksas yra pakankamai lankstus, kad būtų galima valdyti muitinės formalumus per krizes, pavyzdžiui, dabartinę pandemiją, ir atsižvelgiant į naujus verslo modelius, pavyzdžiui, e. prekybą.

2019 m. sausio mėn. išvadose dėl antrosios pažangos ataskaitos Taryba palankiai įvertino pažangą, padarytą įgyvendinant strategiją, be kita ko, stiprinant visų susijusių subjektų bendradarbiavimą, pradedant naujas iniciatyvas, visų pirma priėmus Komisijos sprendimą dėl finansinės rizikos kriterijų, ir muitinių administracijų dalyvavimą su saugumu susijusioje veikloje. Ji taip pat pabrėžė, kad rizikos valdymas yra nuolatinis procesas, neapsiribojantis konkrečiais veiksmais, kurių pradžios ir pabaigos datos yra aiškiai apibrėžtos, ir kad muitinės turi toliau diegti inovacijas ir būti pasirengusios reaguoti į naujas ar kylančias grėsmes. 2019 m. sausio mėn. išvadose Taryba paprašė Komisijos per dvejus metus pateikti trečiąją galutinę dabartinės 2019–2020 m. laikotarpio strategijos įgyvendinimo pažangos ataskaitą.

Rizikos valdymas muitinėms suteikia galimybę geriau nustatyti rizikingas siuntas ir į jas orientuoti savo veiksmus. Jis taip pat suteikia galimybę sumažinti šią riziką geriausiu tiekimo grandinės momentu, kad būtų užtikrintas ES gyventojų saugumas ir sauga ir ES bei jos valstybių narių finansinių interesų apsauga. Be to, valdant riziką galima optimizuoti muitinės išteklių naudojimą.

Bendradarbiaudama su valstybėmis narėmis ir verslo subjektais, Komisija toliau plėtoja įvairias IT sistemas, kuriomis grindžiamas visapusiškas Kodekso įgyvendinimas. Nuo paskutinės pažangos ataskaitos buvo pasiekti svarbūs planuojamų IT sistemų kūrimo ir diegimo etapai, taip pat informacijos teikimo arba keitimosi ja taisyklės. Sukūrus visas IT sistemas, bus toliau modernizuojami ir derinami importo, eksporto ir tranzito procesai bei įvedamos naujos koncepcijos, pvz., centralizuotas muitinis įforminimas.

Naujoji importo kontrolės sistema (ICS2)

Į ES įvežamų prekių atžvilgiu toliau sėkmingai vykdoma išankstinės informacijos apie krovinius sistemos (ICS) reforma. Sistema siekiama informuoti muitines apie prekių atvežimą gerokai prieš faktinį jų vežimą. ICS2 kūrimas vyksta, o pirmasis pristatymas turėtų būti atliktas 2021 m. pavasarį. Visa sistema bus pateikta trimis versijomis, kaip išsamiai išdėstyta kartu pateikiamame Komisijos tarnybų darbiniame dokumente. Tikimasi, kad sistema pradės visapusiškai veikti 2024 m. spalio mėn. ir labai pagerins saugos ir saugumo rizikos analizę.

Kiti projektai ir sistemos

Sistemoje „Surveillance 3“ (SURV3) renkama muitinės deklaracijose pateikta informacija, ji saugoma duomenų bazėje. SURV3 atnaujina ankstesnę sistemą (SURV2) ir suderina ją su Sąjungos muitinės kodekso reikalavimais. Duomenų bazėje registruojami ir centralizuojami ES prekybos (importo ir eksporto) duomenys, kuriuos nacionalinės muitinės renka iš savo sistemų ir kasdien perduoda Komisijai. Duomenų analizės platforma pradėta naudoti 2020 m. kovo mėn., įdiegus prekybos srautų ataskaitų rinkinį. Tinkamu laiku bus pridėta daugiau funkcijų, kad Komisija galėtų geriau naudotis stebėsenos duomenimis.

Muitų sąjungos veiklos rezultatai (CUP) naudojami kaip valdymo ir (arba) orientavimo priemonė, skirta įrodymais grindžiamai politikai formuoti ir strateginiams sprendimams priimti, taip pat veiklos rezultatams vertinti ir tendencijoms stebėti. Muitų sąjungos darbo grupė palaipsniui kuria pagrindinius veiklos rezultatų rodiklius, kuriais siekiama įvertinti, kaip valstybės narės vykdo muitinį tikrinimą, atkreipti dėmesį į muitinių poveikį surenkant pajamas į ES biudžetą, užtikrinti ES piliečių saugą ir saugumą, apsaugoti vidaus rinką, ir pabrėžti muitinių administracijų indėlio siekiant augimo, konkurencingumo ir inovacijų tikslų pagal strategijos „Europa 2020“ darbotvarkę svarbą.

Bendra keitimosi informacija aplinka (BKIA) skatina įvairias susijusias institucijas keistis atitinkama jūrų srities informacija. Diegiant šią sistemą padaryta nemaža pažanga – pradėtas pereinamasis etapas (2019–2021 m.), kurį valdo ir kuriam vadovauja Europos jūrų saugumo agentūra (EMSA), glaudžiai bendradarbiaudama su valstybėmis narėmis.

Komisijos vadovaujamas Skaitmeninio transporto ir logistikos forumas (DTLF) suburia transporto ir logistikos ekspertus ir suinteresuotąsias šalis iš privačiojo ir viešojo sektorių, kad būtų parengta bendra skaitmeninio transporto ir logistikos vizija ir veiksmų planas. 2020 m. balandžio mėn. Taryba priėmė naujas taisykles, kuriomis remiantis krovinių vežimo įmonėms bus lengviau skaitmenine forma teikti informaciją valdžios institucijoms. Dėl didesnio krovinių vežimo ir logistikos informacijos skaitmeninimo verslo subjektai sutaupys daug lėšų, o transporto sektorius taps veiksmingesnis ir tvaresnis.

Prekybos kontrolės ir ekspertizių sistema (TRACES) yra Europos Komisijos daugiakalbė internetinė visų sanitarinių ir fitosanitarinių reikalavimų, taikomų ES vidaus prekybai gyvūnais, sperma ir embrionais, maistu, pašarais ir augalais, valdymo priemonė. Jos pagrindinis tikslas – laikantis Europos skaitmeninės darbotvarkės suskaitmeninti visą sertifikavimo procesą. Komisija pradėjo naują projektą – pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, sukurti elektroninio sugautų žuvų kiekio sertifikatų pateikimo ir tvarkymo IT sistemą. Ši nauja sistema padės valstybių narių valdžios institucijoms atlikti tikrinimo ir rizikos valdymo užduotis, susijusias su žuvininkystės produktų importu į ES.

ES muitinės vieno langelio aplinkos iniciatyva siekiama palengvinti automatinį patvirtinamųjų dokumentų, pateiktų kartu su muitinės deklaracija atliekant muitinį įforminimą, tikrinimą. Tai bus priemonė, skirta muitinės ir kompetentingų institucijų partnerių pasienio kontrolės koordinavimui remti ir ekonominės veiklos vykdytojams teikti grįžtamąją informaciją apie tikrinimus. Vieno langelio sistema susieja nacionalines muitinės sistemas ir ES e. licencijų išdavimo sprendimus, pavyzdžiui, TRACES arba dvejopo naudojimo prekių eksporto sistemą.

2.3.3 tikslas – prireikus įgyvendinti kontrolės ir rizikos mažinimo priemones (vertinti iš anksto, prireikus kontroliuoti)

Trečiasis tikslas (vertinti iš anksto, prireikus kontroliuoti) yra esminis strategijos elementas, t. y. visi kiti tikslai galiausiai turėtų padėti muitinėms geriau parinkti savo tikrinimų laiką ir vietą. Siekiant trečiojo tikslo padaryta didelė pažanga, visų pirma prioritetinės tikrinimo srities (PCA), finansinės rizikos ir produktų atitikties bei saugos srityse. Komisija taip pat toliau plėtoja ir plečia patikimumo patikrų naudojimą.

Prioritetinė tikrinimo sritis (PCA)

Prioritetinė tikrinimo sritis yra pagrindinis muitinės rizikos valdymo sistemos (CRMF) mechanizmas, leidžiantis ES nustatyti konkrečias sritis, kurios turi būti laikomos muitinio tikrinimo prioritetu. Jau nuo 2007 m. ES muitinės veiksmams daugumoje pagrindinių rizikos sričių koordinuoti buvo naudojama prioritetinių tikrinimo sričių priemonė, kuri davė veiklos rezultatų ir suteikė strateginės patirties. Krizės metu prioritetai turi keistis, todėl prioritetinės tikrinimo sritys pakeičiamos bendrais veiksmais, kuriais daugiausia dėmesio skiriama konkrečiai krizei. Taip buvo COVID-19 atveju 2020 m.

Finansinės rizikos kriterijai (FRC)

Komisijos atliekami tradicinių nuosavų išteklių (TNI) patikrinimai ir ankstesnis darbas, susijęs su ES veiksmais, kuriais siekiama sumažinti muitų nepriemoką, parodė, kad muitinio tikrinimo vykdymas, siekiant sumažinti per mažos importo vertės riziką visoje muitų sąjungoje, yra nepakankamai suderintas.

2018 m. gegužės mėn. Komisija priėmė svarbų įgyvendinimo sprendimą, kuriuo nustatomos vienodo muitinio tikrinimo taikymo priemonės nustatant bendrus finansinės rizikos kriterijus ir standartus (FRC).

Finansinės rizikos kriterijai ir standartai – tai taisyklių rinkinys, kuriuo naudojantis valstybių narių muitinio įforminimo sistemose galima sistemingai nustatyti (arba elektroniniu būdu įspėjamaisiais ženklais pažymėti) sandorius, kurie gali kelti finansinę riziką ir todėl dėl jų reikia imtis tolesnių tikrinimo ir (arba) kontrolės veiksmų. Finansinės rizikos kriterijai ir standartai apima daugumą žinomos finansinės rizikos rūšių ir padeda taikyti nuoseklesnį požiūrį į muitinius tikrinimus.

Finansinės rizikos kriterijų ir standartų sprendimas, prieinamas tik valstybių narių muitinės rizikos valdymo ekspertams, sudaro sąlygas valstybėms narėms adekvačiai įvertinti finansinę riziką prie išorės sienų, neužkraunant nepagrįstos naštos teisėtai prekybai. Naudojantis šia priemone taip pat nustatomas tinkamiausias tikrinimo laikas ir vieta, priklausomai nuo rizikos apimties ir pobūdžio bei duomenų ir dokumentų prieinamumo.

Gaminių sauga ir reikalavimų laikymasis